“Borussiya” muxlislari o‘yin vaqtida vafot etgan ishqiboz xotirasiga You’ll Never Walk Alone qo‘shig‘ini kuyladi (video)

Germaniya chempionati 26-turidan o‘rin olgan Dortmundning “Borussiya” va “Mayns”  klublari o‘rtasidagi (2:0) o‘yin vaqtida stadiondagi muxlislardan biri vafot etdi, yana biri yurak xastaligi tufayli shifoxonaga yotqizildi. Bu haqda “Sports.ru” xabar bermoqda.

“Futboldan ham muhim narsalar bor”, – deb yoziladi o‘yin so‘nggida Dortmund klubining Twitter’dagi rasmiy sahifasida. 20 daqiqa davomida sukunat saqlab kelgan 81 ming kishilik stadion o‘sha vaqt You’ll Never Walk Alone qo‘shig‘ini kuylay boshladi.
Danke. // Thank you. #ynwa #rip #bvbm05 pic.twitter.com/VnSIBmNZeq
— Borussia Dortmund (@BVB) March 13, 2016
You’ll Never Walk Alone qo‘shig‘i o‘yin vaqtida yurak xurujidan vafot etgan muxlis xotirasiga kuylandi. Stadiondagi muxlislardan yana biri yurak xastaligi tufayli shifoxonaga yotqizildi. Shifokorlar uning holatini kuzatib boryapti.
Muxlisning vafot etgani haqida stadiondagilar tablodagi bildirgi orqali xabar topdi. Uchrashuv yakuniga yetganidan so‘ng, bo‘lib o‘tgan voqeaga hamdardlik bildirib, o‘z jamoasini qo‘llab-quvvatlashdan to‘xtagan “Mayns” muxlislariga Dortmund klubi rasman minnatdorchilik bildirdi.

Uchrashuvdagi ikkinchi golni dortmundlik muxlislar ham, futbolchilar ham nishonlamadi. O‘yinning asosiy vaqti yakuniga yetgach, hakam bir soniya ham vaqt qo‘shib bermadi.
O‘yin tugagach, “Borussiya” futbolchilari bir-birini quchoqlagan holda stadiondagi muxlislar tomon yuzlandi. Muxlislar yana You’ll Never Walk Alone qo‘shig‘ini kuyladi.